 *-*

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

KLASA: 363-01/18-01/51

URBROJ: 2186/03-02-18-1

Cestica, 29.11. 2018.

Na temelju članka 28. stavka 1. točke 3., članka 36. stavka 13. Zakona o održivom gospodarenju otpadom ("Narodne novine" br. 94/13 i 73/17) i članka 30. Statuta Općine Cestica (“Službeni vjesnik Varaždinske županije” br.17/18), Općinsko vijeće Općine Cestica na 10. sjednici održanoj dana 29. studenog 2018. godine, donosi

**O D L U K U**

**o mjerama za sprječavanje nepropisnog odbacivanja otpada**

 **i mjerama za uklanjanje odbačenog otpada**

**na području Općine Cestica**

Članak 1.

Ovom Odlukom utvrđuje se način provedbe mjera za sprječavanje nepropisnog odbacivanja otpada i mjera za uklanjanje otpada odbačenog u okoliš na području općine Cestica.

Članak 2.

Nepropisno odbačenim otpadom u smislu ove Odluke, smatra se otpad odbačen na način suprotan Zakonu, podzakonskim aktima i aktima općinskih tijela, a posebno:

- otpad odbačen u okoliš,

- glomazni otpad ostavljen na javnoj površini,

- opasni i građevinski otpad odbačen na javnim površinama.

Članak 3.

Mjere za sprečavanje nepropisnog odbacivanja otpada uključuju:

1. uspostavu sustava za zaprimanje obavijesti o nepropisno odbačenom otpadu,
2. postavljanje znakova upozorenja o zabrani odbacivanja otpada na lokacijama Općine Cestica za koje komunalni redar Općine Cestica utvrdi da na njima postoji opasnost za odbacivanje otpada,
3. provođenje stalnog terenskog nadzora od strane komunalnog redara radi utvrđivanja postojanja nepropisno odbačenog otpada,
4. uspostava sustava informatičkog evidentiranja lokacija nepropisno odbačenog otpada na području Općine Cestica,
5. distribucija letaka o pravilnom načinu zbrinjavanja svih vrsta otpada, a posebice o načinu zbrinjavanja: krupnog (glomaznog) otpada, električnog i elektroničkog otpada, problematičnog otpada, građevinskog otpada, automobilskih guma, zelenog rezanog otpada i biorazgradivog i miješanog komunalnog otpada, sa naznakom telefonskih brojeva trgovačkog društva Čistoća Varaždin d.o.o. na kojima se mogu dobiti sve informacije o pravilnom zbrinjavanju svih vrsta otpada, te sa naznakom prekršajnih kazni za slučajeve nepropisnog odbacivanja otpada u okoliš,
6. vođenje informatičke evidencije o osobama koje nisu sa trgovačkim društvom Čistoća d.o.o. Varaždin, po njihovoj obavijesti, sklopile ugovor o pružanju javne usluge prikupljanja biorazgradivog i miješanog komunalnog otpada, kao i prikupljanje informacija o tome gdje te osobe odlažu svoj proizvedeni otpad.

Članak 4.

Sustav za zaprimanje obavijesti o nepropisno odbačenom otpadu uspostavljen je putem obrasca objavljenog na mrežnoj stranici [www.cestica.hr](http://www.cestica.hr).

Osim prijave putem mrežne stranice mještani će nepropisno odbačen otpad moći prijaviti na način da ispune obrazac Obavijest o nepropisno odbačenom otpadu te ga dostave osobno ili putem pošte u Jedinstveni upravni odjel Općine Cestica.

Članak 5.

Sustav evidentiranja lokacija odbačenog otpada uspostavlja se sukladno zakonskim propisima putem komunalnog redara.

Ukoliko je u prethodnoj kalendarskoj godini na području Općine Cestica uklonjen nepropisno odbačeni otpad suglasno ovoj Odluci ili Odluci o komunalnom redu Općine Cestica, općinski načelnik je dužan do 31. ožujka tekuće godine, za prethodnu kalendarsku godinu, podnijeti izvješće Općinskom vijeću Općine Cestica o lokacijama i količini nepropisno odbačenog otpada i svim troškovima uklanjanja odbačenog otpada.

Članak 6.

Redovni godišnji nadzor područja Općine Cestica radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Općine Cestica.

Članak 7.

Radi provedbe mjera za uklanjanje otpada odbačenog u okoliš, komunalni redar rješenjem naređuje vlasniku, odnosno posjedniku nekretnine, ako vlasnik nije poznat na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Članak 8.

Rješenjem iz članka 7. ove Odluke određuje se: lokacija odbačenog otpada, procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje predmetnom vrstom otpada u roku koji ne može biti duži od 6 mjeseca od dana zaprimanja rješenja.

Protiv rješenja iz članka 7. ove Odluke može se izjaviti žalba nadležnom upravnom tijelu. Istekom roka određenog rješenjem iz članka 7. ove Odluke komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem iz članka 7. ove Odluke nije izvršena, Općina Cestica ukloniti će tako odbačeni otpad, predajom ovlaštenoj osobi za gospodarenje tom vrstom otpada.

Članak 9.

Općina Cestica ima pravo na nadoknadu troška uklanjanja odbačenog otpada iz članka 8. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojoj je otpad bio odbačen.

Članak 10.

Općina Cestica je dužna, sukladno zakonu, podatke utvrđene rješenjem iz članka 8. ove Odluke, mjesečno unositi u mrežnu aplikaciju sustava evidentiranja lokacija odbačenog otpada koju vodi Agencija za zaštitu okoliša.

Članak 11.

Općinsko vijeće Općine Cestica temeljem Izvješća iz članka 5. st. 2. ove Odluke ima obvezu donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Članak 12.

Sredstva za provedbu mjera iz članka 1. ove Odluke osiguravaju se u Proračunu Općine Cestica.

Članak 13.

Ova Odluka stupa na snagu osmog dana od dana objave u „Službenom vjesniku Varaždinske županije“.

Predsjednik Općinskog vijeća:

Darko Majhen, mag.pol.